Христо Смирненски
Зимна песен

chitanka.info

Зимна песен[0]

Северняка гневно вее

над общинския съвет,

лебедова песен пее

столичният морав кмет[1],

а отвред

спуска се оранжев лед.

Бай Иван ръце потрива[2],

кърши с грация снага,

покрай него се увиват

жълти врани из снега:

га, га, га —

здраво дръжте се сега!

Ех, че кокалчета тлъсти!

Братя, вуйчовци, сестри,

припкайте сега чевръсти,

припкайте вий от зори —

с по две-три

служби той ще ви дари.

Северняка гневно вее —

изпълнява си дълга, —

общината се люлее,

скачат врани по снега:

га, га, га —

здраво дръжте се сега!

[0] Публикация: Българан. Седмично хумористично списание. София, г. VI, бр. 50 от [17 декември] 1921 г., с подпис: Йуда Добродушни.

През декември 1921 г. в общинския съвет се разглежда нов законопроект за софийската община, според който столицата се разделя на централна община, в която общинските съветници не се избират, а се назначават от правителството, и на квартални общини, в които съветниците се избират, но нямат никакви права. ↑

[1] Столичният морав кмет — Константин Баталов, демократ, по това време кмет на София. ↑

[2] Бай Иван ръце потрива — отнася се за Иван Длъгнеков, председател на земеделска дружба в София, за когото се е очаквало да бъде назначен за кмет на София. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.